Ugen er skudt i gang med trafikale problemer flere steder på de nordjyske veje. Således er der sket to harmonikasammenstød i Limfjordstunnellen mellem klokken 7 og 8.20.

Nordjyllands Politi oplyser, at der er tale om mindst fire biler, der er involveret, heraf har politiet kendskab til, at en af bilerne ikke kan køre fra stedet. Heldigvis lyder meldingen, at der ikke er nogen personer, der er kommet til skade. Uheldene er sket i tunnellens sydgående retning. Det ene er sket inde i selve tunnellen, det andet lidt uden for. P4 Nordjylland oplyser, at der er tæt trafik på flere af de mindre indfaldsveje til Aalborg nordfra, da det ser ud til, at flere bilister netop på grund af de to sammenstød på motorvejen har søgt alternative ruter. Dertil kommer, at der nu advares mod et rådyr på E45 i nordgående retning ved Sæby Syd.